Notum sit omnibus sane sapientibus, quod ego Rieredus et uxor mea Heldeardis, cogitantes de Dei misericordia et de retributione æterna, pro animarum nostrarum remedio et omnium fidelium christianorum, donamus ad ecclesiam Dei, in honore sanctorum apostolorum Petri et Pauli constructam, cui vocabulum Cluniacus, res sitas in pago Matisconense, in agro Ipgiacense, in villa Kasocio; in primis donamus curtile cum manso et vinea simul tenentia, quæ terminantur a mane et a sero terra Tetoene, a medio die via publica, a circio terra consortorum. Donamus etiam mancipia his nominibus nominata: Girardum cum uxore sua. Donamus etiam unum campum in ipsa villa; terminatum a mane et a sero terra Tethoeni, a medio die via publica, a cirtio terra Sancti Petri. Donamus etiam pratum quod vocant ad Pratum Commune, et portionem nostram ad ipsam ecclesiam jam dictam donamus, vel ad actores ipsius, qui si libenter consenserint, in eo tenore ut quandiu vixerimus usum fructuarium habeamus, et per singulos annos, cathedra Sancti Petri, denarios VI persolvamus, et pro hac donatione locum sepulturæ habeamus. Et si aliquis post nostrum discessum habere voluerit, nisi ipsi actores possederint, et ipsis monachis Cluniensibus voluntas fuerit, ut predictas res alicui extraneæ personæ consentiant, tunc liceat cuilibet de filiis meis pro eodem beneficio quod extraneus dare voluerit, easdem res a monachis obtinere. Si quis vero (quod absit! et quod fieri minime credimus) huic donationi contrarius existere voluerit, quod male usurpaverit vindicare non possit, insuper et ipso loco Cluniaco et Dei servis ibi morantibus auri libras duas persolvat. S. Rieridi et uxoris ejus Heldeardis, qui fieri et firmare rogaverunt. S. Itberti. S. Lantberti. S. Otmerii. S. Rainberti. S. Isnardi. S. Maingodi. Data sunt hæc regnante Rotdulfo rege, anno secundo ejus imperii.